A Tanács 96/99/EK irányelve

(1996. december 30.)

a jövedékiadó-köteles termékekre vonatkozó általános rendelkezésekről és e termékek tartásáról, szállításáról és ellenőrzéséről szóló 92/12/EGK irányelv módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 99. cikkére,

tekintettel a Bizottság javaslatára,

tekintettel az Európai Parlament véleményére [1],

mivel a Bizottság javaslata tárgyában megkeresett Gazdasági és Szociális Bizottság a Tanács által a Szerződés 198. cikke alapján meghatározott határidő lejártáig nem nyilvánított véleményt; mivel helyénvaló figyelmen kívül hagyni azt a körülményt, hogy az említett bizottság nem küldte meg véleményét;

mivel a 92/12/EGK irányelv [2] megfogalmazza a jövedéki termékek tartására, szállítására és ellenőrzésére vonatkozó általános intézkedéseket;

mivel a fent említett irányelvnek a 26. cikke rendelkezik egy eltérésről, amely lehetővé teszi, hogy Dánia jövedéki adót vessen ki bizonyos mennyiséget meghaladó alkoholtartalmú italokra és dohánytermékekre, amennyiben ezeket a termékeket magánszemélyek saját használatukra hozzák be az ország területére;

mivel az 1994. évi csatlakozási okmány – többek között a 92/12/EGK irányelv 26. cikkére való hivatkozással – rendelkezik arról, hogy Svédország és Finnország azonos feltételekkel az alkoholtartalmú italok és dohánytermékek kiterjedtebb körére vetheti ki a jövedéki adót;

mivel azért született megegyezés az eltérési lehetőségekről, mert egy határok nélküli Európában, ahol a jövedéki adó mértékei rendkívül eltérőek, a jövedéki adón keresztül érvényesített korlátozások azonnali teljes eltörlése elfogadhatatlan változásokat idézne elő a kereskedelemben, a bevételek alakulásában, torzító hatással lenne a versenyre azokban az érintett tagállamokban, amelyek – egyrészt azért, mert ez egy fontos bevételi forrás, másrészt bizonyos egészségügyi és szociális megfontolások miatt – hagyományosan magas jövedéki adót vetnek ki az érintett termékekre;

mivel az eltéréseket 1996. december 31-ig egy, a 77/388/EGK irányelv [3] 28l. cikkében említettekhez hasonló vizsgálati mechanizmusra figyelemmel engedélyezték;

mivel azonban 1996. december 31-én a jövedéki adónak a Közösség egész területére érvényes minimum mértékei alacsonyabbak lesznek azoknál, amelyekkel az eltérési lehetőségek egyeztetésekor számoltak, így ezek 1996. december 31-i eltörlése a vártnál nagyobb problémákat idézhet elő;

mivel emiatt helyénvaló, ha a 92/12/EGK irányelv 26. cikkében megállapított határidő meghosszabbításával Dánia, Finnország és Svédország további időt kap az alkalmazkodáshoz;

mivel azonban a 26. cikk rendelkezései eltérést mutatnak a belső piac egyik alapelvétől, nevezetesen attól, hogy az állampolgárok új adóterhek keletkezése nélkül szállíthatják a Közösség területén keresztül a saját használatra megvásárolt termékeket, ezért a lehető legnagyobb mértékben korlátozni kell ezen irányelv hatásait;

mivel Dánia és Finnország esetében helyénvaló egyrészt a 2003. december 31-ig alkalmazható mennyiségi korlátozások fokozatos liberalizációja, másrészt a lakosokra vonatkozó bármely kedvezmény igénybevételéhez kötelező minimális külföldi tartózkodás időtartamának 36 óráról 24 órára való mérséklése;

mivel az érintett tagállamok az összes lényeges tényező figyelembevételével dönthetnek a liberalizációs folyamat pontos részleteiről;

mivel azonban legkésőbb 2000. június 30-ig gondoskodni kell a folyamat ellenőrzéséről;

mivel Svédország esetében helyénvaló 2000. június 30-ig engedélyezni a napjainkban hatályos korlátozások alkalmazását úgy, hogy létre kell hozni egy, a 77/388/EGK irányelv 28l. cikkében említettekhez hasonló vizsgálati mechanizmust;

mivel a Közösségen belüli légi járaton utazó személyek kézi- és feladott poggyászára, valamint a Közösségen belüli tengeri utazáson részt vevő személyek poggyászára alkalmazandó ellenőrzések és alaki követelmények megszüntetéséről szóló, 1991. december 19-i 3925/91/EGK tanácsi rendelet [4] 1. cikkének (2) bekezdése leszögezi, hogy a rendelet érvényesítése nem érinti a tagállamok tiltó vagy korlátozó rendelkezéseivel összefüggő ellenőrzéseket, feltéve hogy azok nem mondanak ellen az Európai Közösségeket létrehozó három szerződés rendelkezéseinek; mivel ebben az összefüggésben a 92/12/EGK irányelv 26. cikkében említett mennyiségi korlátozások érvényesítéséhez szükséges ellenőrzéseket ilyen, a Közösség jogalkotásával összhangban levő ellenőrző intézkedéseknek kell tekinteni,

ELFOGADTA EZT AZ IRÁNYELVET:

1. cikk

"26. cikk

(1) A 8. cikk sérelme nélkül, Dánia és Finnország 2003. december 31-ig alkalmazhatja a második és harmadik albekezdésben megfogalmazott, a területükre magánszemélyek által saját használatra behozott bizonyos alkoholtartalmú italokra és dohánytermékekre vonatkozó különleges rendelkezéseket.

Dánia és Finnország további jövedéki adó megfizetése nélkül a területükre behozható termékekre vonatkozó, 1996. december 31-én alkalmazott mennyiségi korlátozásokat 1997. január 1-jétől továbbra is alkalmazhatja. Ezen tagállamok folyamatosan megszüntetik az említett korlátozásokat.

Amennyiben ilyen árukat dán és finn illetőségű személyek behoznak a két ország területére, Dánia és Finnország azon személyekre korlátozhatja a termékek adófizetés nélküli behozatalának engedélyezését, akik 24 óránál hosszabb időt töltöttek külföldön.

(2) A Bizottság 2000. június 30-ig jelentést készít az Európai Parlamentnek és a Tanácsnak az (1) bekezdés alkalmazásáról.

(3) Svédország a 8. cikk sérelme nélkül 1997. január 1-jétől 2000. június 30-ig – a 77/388/EGK irányelv 28l. cikkében leírtakhoz hasonló vizsgálati mechanizmus működtetésével – tovább alkalmazhatja a területére magánszemélyek által további jövedéki adó megfizetése nélkül saját használatra behozható alkoholtartalmú italokra és dohánytermékekre vonatkozó azon mennyiségi korlátozásokat, amelyeket 1996. december 31-én alkalmazott.

(4) Dánia, Finnország és Svédország az e cikk hatálya alá tartozó termékeknél beszedheti a jövedéki adókat és elvégezheti a szükséges ellenőrzéseket."

2. cikk

(1) A tagállamok legkésőbb 1997. január 1-jén hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv 1997. január 1-jén lép hatályba.

4. cikk

Ennek az irányelvnek a tagállamok a címzettei.

Kelt Brüsszelben, 1996. december 30-én.

a Tanács részéről

az elnök

S. Barrett

[1] 1996. december 13-i vélemény (a Hivatalos Lapban még nem tették közzé)

[2] HL L 76., 1992.3.23., 1. o. A legutóbb a 94/74/EK irányelvvel (HL L 365., 1994.12.31., 46. o.) módosított irányelv.

[3] HL L 145., 1977.6.13., 1. o. A legutóbb a 95/7/EK irányelvvel (HL L 102., 1995.5.9., 18. o.) módosított irányelv.

[4] HL L 374., 1991.12.31., 4. o.

--------------------------------------------------